**The Vow** on vuonna 2012 ensi-iltansa saanut yhdysvaltalainen romanttinen draamaelokuva, jonka on ohjannut Michael Sucsy. Romanttisen draamaelokuvan pääosissa ovat Channing Tatum ja Rachel McAdams. Sivuosissa ovat muun muassa Jessica Lange ja Sam Neill. *The Vow* perustuu tositapahtumiin.

*The Vow* oli ilmestyessään suuri menestys, josta tuli kaikkien aikojen seitsemänneksi eniten tuottanut romanttinen draamaelokuva. *The Vow* jäi tuotantoyhtiö Spyglass Entertainmentin viimeiseksi tuotannoksi.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Paige Collins (Rachel McAdams) on lahjakas kuvanveistäjä ja hänen aviomiehensä Leo (Channing Tatum) omistaa äänitysstudion. He ovat juuri avioituneet, ja rakastavat sekä toisiaan että elämäänsä. Kun he lähtevät elokuvateatterista, paluumatkalla kotiin aviopari joutuu vakavaan auto-onnettomuuteen, joka muuttaa heidän elämänsä. Leo selviytyy ruhjeilla, mutta Paige vajoaa koomaan. Koomasta herättyään hän on menettänyt kaikki muistonsa viiden vuoden ajalta – mukaan lukien aviomiehensä sekä hänen romanssinsa ja avioliittonsa hänen kanssaan. Yhtäkkiä Leo on naimisissa tuntemattoman naisen kanssa, joka ei muista hänestä mitään. Paigen kaikki muistot rajoittuvat pelkästään lapsuuteen ja nuoruuteen, parhaisiin ystäviin kouluajoilta ja hänen ensirakkautensa Jeremyyn (Scott Speedman), jonka kanssa Paige luulee olevansa vielä kihloissa. Herätessään Paige luulee opiskelevansa vielä lakia. Leoa kohtaan Paige ei pysty tuntemaan mitään. Paigelle tulee myös yllätyksenä, ettei hän ole tavannut vanhempiaan, Ritaa ja Bill Thorntonia (Jessica Lange ja Sam Neill), vuosiin. Hämmentyneenä Paige joutuu uudestaan kontrolloivien vanhempiensa alaiseksi, jotka myös yrittävät pitää Leon kaukana Paigesta. Vanhemmat olisivat aina halunneet Paigen opiskelevan asianajajaksi, mutta järkytyksekseen tämä oli aikanaan päättänyt ryhtyä taiteilijaksi. Auto-onnettomuus kuitenkin pyyhki nämäkin muistot Paigen mielestä, joten Bill ja Rita saavat uuden mahdollisuuden ohjata tyttärensä "oikeille raiteille". Paigen vanha elämä sekoittuu hänen uuteen, erilaiseen elämäänsä. Kaikki mitä Paigen vanhassa elämässä tapahtui, entinen sulhanen ja vanhemmat, tulevat takaisin. Epätoivoinen Leo yrittää toistaa yhteisiä hetkiä, jotka aikanaan johtivat rakastumiseen. Kun Paigen muisti ei tunnu palautuvan, Leo ei aio menettää elämänsä rakkautta ja tekee parhaansa elvyttääkseen vaimonsa rakkauden häneen.

**Juonipaljastukset päättyvät tähän.**

Rooleissa
---------

|  |  |  |
| --- | --- | --- |
|  Channing Tatum  | … |  Leo Collins
  |
|  Rachel McAdams  | … |  Paige Collins
  |
|  Jessica Lange  | … |  Rita Thornton, Paigen äiti
  |
|  Sam Neill  | … |  Bill Thornton, Paigen isä
  |
|  Jessica McNamee  | … |  Gwen Thornton, Paigen sisko
  |
|  Wendy Crewson  | … |  tohtori Fishman
  |
|  Tatiana Maslany  | … |  Lily
  |
|  Lucas Bryant  | … |  Kyle
  |
|  Scott Speedman  | … |  Jeremy
  |
|  Sarah Carter  | … |  Diane
  |
|  Dillon Casey  | … |  Ryan
  |
|  Rachel Skarsten  | … |  Rose
  |
|  Kristina Pesic  | … |  Lizbet
  |
|  Brittney Irvin  | … |  Lena
  |
|  Jeananne Goossen  | … |  Sonjia
  |
|  Kim Roberts  | … |  Barbara
  |

Tuotanto
--------

*The Vow* perustuu todelliseen Kim ja Krickitt Carpenterin parisuhteeseen. Carpenterit kirjoittivat kirjan avioliitostaan, joka innoitti elokuvantekijöitä. Kirjan nimi on myös elokuvan tapaan *The Vow*. Kymmenen viikkoa häidensä jälkeen 18. syyskuuta 1993 Carpenterit joutuivat vakavaan auto-onnettomuuteen, josta Krickitt sai aivovamman. Aivovamma oli pyyhkinyt Krickittin mielestä kaikki hänen muistonsa romanssista ja avioliitosta Kimin kanssa. Kim oli edelleen syvästi rakastanut vaimoaan, vaikka hän näki aviomiehensä vieraana onnettomuuden jälkeen. Carpenterit pitivät elokuvasta, mutta olivat pettyneitä kristinuskon poisjättämisestä. Kristinusko oli ollut tärkeä tekijä Carpenterien selviytymisessä.

*Variety* ilmoitti Rachel McAdamsin ja Channing Tatumin palkkaamisesta kesäkuussa vuonna 2010. *The Vow* kuvattiin elokuusta marraskuuhun vuonna 2010 Kanadan Torontossa ja Newmarketissa sekä Illinoisin Chicagossa. Elokuvan budjettina oli 30 miljoonaa dollaria. Elokuvan tuotantoyhtiöinä olivat Screen Gems ja Spyglass Entertainment, minkä viimeiseksi tuotannoksi *The Vow* jäi.

Soundtrack
----------

Rhino Records julkaisi elokuvan soundtrack-albumin 7. helmikuuta vuonna 2012. Madison Gate Records julkaisi digitaalisena Rachel Portmanin ja Michael Brooksin säveltämät ja sanoittamat elokuvasävellykset erillisenä albumina samana päivänä.

| Raita | Kappale | Esittäjä |
| --- | --- | --- |
| 1. | "I’d Do Anything for Love (But I Won’t Do That)" | Meat Loaf |
| 2. | "Specks" | Matt Pond PA |
| 3. | "Leaving on the 5th" | Voxhaul Broadcast |
| 4. | "This Too Shall Pass" | OK Go |
| 5. | "Get Some" | Lykke Li |
| 6. | "Nothing Was Stolen (Love Me Foolishly)" | Phosphorescent |
| 7. | "Come On, Come On" | Scott Hardkiss feat. Britta Phillips |
| 8. | "Play My Way" | Maya von Doll |
| 9. | "Problems of Our Own" | Light FM |
| 10. | "Neon Blue" | Still Life Still |
| 11. | "Pictures of You" | The Cure |
|

Soundtrack-albumin digitaalisessa versiossa on mukana myös The Nationalin esittämä "England".

Julkaisu ja vastaanotto
-----------------------

*The Vow* sai ensi-iltansa 9. helmikuuta vuonna 2012 muun muassa Australiassa ja Saksassa. Yhdysvaltain ensi-ilta oli seuraavana päivänä. Levityksestä vastasi Screen Gems. Suomessa elokuvaa ei esitetty ollenkaan elokuvateattereissa, mutta se julkaistiin myöhemmin DVD:lle.

### Kriitikkojen vastaanotto

*The Vow* sai kriitikoilta lähinnä sekalaisia arvosteluja. Metacriticissä elokuvalla on arvosanana 43 sadasta, joka perustuu kahteenkymmeneenkahdeksaan arvosteluun. Rotten Tomatoes -sivuston mukaan kriitikoiden arvosteluista 29 prosenttia on myönteisiä perustuen 126:een arvosteluun. Yleisöäänestyksessä 63 prosenttia kaikista yli 125 000:sta äänestäneistä antoivat elokuvalle positiivista palautetta. Vaikka elokuva saikin kehnon vastaanoton kriitikoilta, näyttelijöiden roolisuorituksia kehuttiin.

|  |  |  |
| --- | --- | --- |
| **Chicago Sun-Times**Roger Ebert | 2.5/4 tähteä |  |
| **Total Film**Emma Dibdin | 3/5 tähteä |  |
| **Empire**Helen O’Hara | 3/5 tähteä |  |
| **Iltalehti**Tuomas Riskala | 3/5 tähteä |  |
| **Film-O-Holic**Sanna Lehtinen | 2/5 tähteä |  |
| **Episodi**Jouni Vikman | 2/5 tähteä |  |
|

### Tuotto

*The Vow* tuotti vahvasti avausviikonloppunaan. Avauspäivänä *The Vow* tuotti 15,4 miljoonaa dollaria. Avausviikonloppunaan melkein 3 000:ssa yhdysvaltalaisessa elokuvateatterissa *The Vow* tuotti 41,2 miljoonaa dollaria. Avausviikonloppunaan elokuva tuotti ulkomailla 9,7 miljoonaa dollaria.

Viikonloppuna 24.–26. helmikuuta *The Vow’sta* tuli ensimmäinen vuoden 2012 elokuva, joka ylitti 100:n miljoonan dollarin rajapyykin Pohjois-Amerikassa. *The Vow* tuotti Pohjois-Amerikassa 125 014 030 dollaria ja 71 100 540 ulkomailla. Elokuva tuotti yhteensä maailmanlaajuisesti 196 114 570 dollaria. *The Vow’sta* tuli kaikkien aikojen seitsemänneksi eniten tuottanut romanttinen draamaelokuva.

Palkinnot ja palkintoehdokkuudet
--------------------------------

| Palkinnot ja palkintoehdokkuudet |
| --- |
| Vuosi | Palkinto | Kategoria | Ehdokas | Tulos |
| 2012 | BMI Film & TV -palkinto | Paras elokuvamusiikki | Rachel Portman | Voitto |
| Golden Trailer -palkinto | Paras romanssi televisiomainonnassa ("Forever") | Screen GemsmOcean | Voitto |
| Paras romanssi ("Moments") | Ehdokkuus |
| MTV Movie Awards | Paras suudelma | Rachel McAdamsChanning Tatum | Ehdokkuus |
| Paras miesnäyttelijä | Channing Tatum | Ehdokkuus |
| Teen Choice -palkinto | Paras elokuva: draama |  | Ehdokkuus |
| Paras elokuva: romanssi |  | Ehdokkuus |
| Paras miesnäyttelijä: draama | Channing Tatum | Ehdokkuus |
| Paras naisnäyttelijä: draama | Rachel McAdams | Ehdokkuus |
| Paras miesnäyttelijä: romanssi | Channing Tatum | Ehdokkuus |
| Paras naisnäyttelijä: romanssi | Rachel McAdams | Ehdokkuus |
| Paras suutelukohtaus | Channing TatumRachel McAdams | Ehdokkuus |
| 2013 | ASCAP Film and Television Music -palkinto | Tuottaneimmat elokuvat | Michael Brook | Voitto |
| Central Ohio Film Critics Association -palkinto | Vuoden miesnäyttelijä | Channing Tatum | Ehdokkuus |
| People’s Choice -palkinto | Suosituin draamaelokuva |  | Ehdokkuus |
| Suosituin kemia | Rachel McAdamsChanning Tatum | Ehdokkuus |
| Suosituin miesnäyttelijä | Channing Tatum | Ehdokkuus |
| Suosituin naisnäyttelijä | Rachel McAdams | Ehdokkuus |
| Rembrandt-palkinto | Paras kansainvälinen naisnäyttelijä | Rachel McAdams | Ehdokkuus |
|

Muut julkaisut
--------------

*The Vow* julkaistiin Yhdysvalloissa DVD:lle ja Blu-raylle 8. toukokuuta vuonna 2012. Suomessa elokuva julkaistiin DVD:lle ja Blu-raylle 21. syyskuuta 2012.

Lähteet
-------

1. 1 2 3  The Vow (2012) *allmovie.com*. Allmovie.com. Viitattu 3.4.2014. (englanniksi)
2. 1 2 3  McAdams, Tatum promised ‘Vow’ *variety.com*. Variety.com. Viitattu 3.4.2014. (englanniksi)
3. 1 2 3 4 5 6 7  Real-life couple from 'The Vow' says it 'would have been nice' to see Christian references in film *foxnews.com*. Foxnews.com. Viitattu 3.4.2014. (englanniksi)
4. 1 2 3 4  The Vow: A real love story of faith *umc.org*. Umc.org. Viitattu 3.4.2014. (englanniksi)
5. ↑  Romantic Drama: Top Grosses *boxofficemojo.com*. Boxofficemojo.com. Viitattu 3.4.2014. (englanniksi)
6. 1 2 3 4 5 6 7 8 9  The Vow *boxofficemojo.com*. Boxofficemojo.com. Viitattu 3.4.2014. (englanniksi)
7. ↑  'The Vow' Soundtrack Features The National, Lykke Li, OK Go, The Cure & More *blogs.indiewire.com*. Indiewire.com.  Arkistoitu 14.8.2012. Viitattu 3.4.2014. (englanniksi)
8. ↑  ‘The Vow’ Score Album Announced *filmmusicreporter.com*. Filmmusicreporter.com. Viitattu 3.4.2014. (englanniksi)
9. ↑  Vow, The *elonet.fi*. Elonet.fi. Viitattu 3.4.2014. (suomeksi)
10. 1 2  The Vow *metacritic.com*. Metacritic.com. Viitattu 3.4.2014. (englanniksi)
11. 1 2 3 4 5  The Vow (2012) *rottentomatoes.com*. Rottentomatoes.com. Viitattu 3.4.2014. (englanniksi)
12. ↑  THE VOW *rogerebert.com*. Rogerebert.com. Viitattu 3.4.2014. (englanniksi)
13. ↑  The Vow *totalfilm.com*. Totalfilm.com. Viitattu 3.4.2014. (englanniksi)
14. ↑  The Vow *empireonline.com*. Empireonline.com. Viitattu 3.4.2014. (englanniksi)
15. ↑  The Vow -arvostelu *iltalehti.fi*. Iltalehti.fi.  Arkistoitu 7.4.2014. Viitattu 3.4.2014. (suomeksi)
16. ↑  The Vow (dvd-arvostelu) *film-o-holic.com*. Film-o-holic.com. Viitattu 3.4.2014. (suomeksi)
17. ↑  Dvd & blu-ray: The Vow on kaavamaista romantiikkasöpöilyä *episodi.fi*. Episodi.fi.  Arkistoitu 7.4.2014. Viitattu 3.4.2014. (suomeksi)
18. ↑  The Vow *discshop.fi*. Discshop.fi. Viitattu 3.4.2014. (suomeksi)

Aiheesta muualla
----------------

* Elokuvan viralliset sivustot
* *The Vow* Internet Movie Databasessa. (englanniksi)
* *The Vow* Elonetissä.
* *The Vow* AllMoviessa. (englanniksi)
* *The Vow* Rotten Tomatoes -sivustolla (englanniksi)
* *The Vow* Box Office Mojossa (englanniksi)
* *The Vow* Metacriticissä (englanniksi)